*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 7ης Σεπτεμβρίου 1983

περί της Επιτροπής Κοινοτικού Ελέγχου για την εφαρμογή της κλίμακας κατατάξεως σφαγίων χονδρών βοοειδών

(83/471/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδας,

τον κανονισμό (ΕΟΚ) αριθ. 1208/81 του Συμβουλίου της 28ης Απριλίου 1981 περί καθιερώσεως κοινοτικής κλίμακας κατατάξεως σφαγίων χονδρών βοοειδών (2), και ιδίως το άρθρο 5 παράγραφος 4,

Εκτιμώντας:

ότι ο κανονισμός (ΕΟΚ) αριθ. 1208/81 προβλέπει τη διενέργεια επιτόπιου ελέγχου από Επιτροπή Κοινοτικού Ελέγχου με σκοπό να εξασφαλιστεί η ομοιόμορφη εφαρμογή της κοινοτικής κλίμακας κατατάξεως στην Κοινότητα· ότι είναι αναγκαίο να καθοριστούν οι λεπτομέρειες εκτελέσεως των επιτοπίων αυτών ελέγχων·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Επιτροπή Κοινοτικού Ελέγχου, που αναφέρεται στο άρθρο 5 του κανονισμού (ΕΟΚ) αριθ. 1208/81, αποκαλούμενη στο εξής «επιτροπή» , αναλαμβάνει να διενεργήσει επιτόπου ελέγχους σχετικά με:

α) την εφαρμογή των κοινοτικών διατάξεων σχετικά με την κοινοτική κλίμακα κατατάξεως σφαγίων χονδρών βοοειδών,

β) τη διαπίστωση των τιμών αγοράς, σύμφωνα με την εν λόγω κλίμακα.

Άρθρο 2

1. Η επιτροπή αποτελείται από εμπειρογνώμονες της Επιτροπής και από εμπειρογνώμονες οριζόμενους από τα κράτη μέλη. Προεδρεύεται από έναν εκ των δύο εμπειρογνωμόνων της Επιτροπής.

Τα κράτη μέλη ορίζουν εμπειρογνώμονες, δυνάμει της ανεξαρτησίας τους ή της αρμοδιότητάς τους, ιδιαίτερα όσον αφορά την κατάταξη των σφαγίων και τη διαπίστωση των τιμών αγοράς.

Οι εμπειρογνώμονες αυτοί δεν πρέπει σε καμία περίπτωση να χρησιμοποιήσουν για προσωπικούς σκοπούς ή να διαδώσουν τις πληροφορίες που θα συγκεντρώσουν κατά τη διάρκεια των εργασιών της Επιτροπής.

2. Οι επιτόπου έλεγχοι διενεργούνται σ' ένα κράτος μέλος από μία ομάδα της επιτροπής, που περιλαμβάνει το πολύ έξι μέλη, σύμφωνα με τους εξής κανόνες:

- δύο εμπειρογνώμονες της Επιτροπής, από τους οποίους ο ένας αναλαμβάνει την προεδρία της επιτροπής,

- ένας εμπειρογνώμονας του εν λόγω κράτους μέλους,

- ένας εμπειρογνώμονας του κράτους μέλους στο έδαφος του οποίου η Επιτροπή διενήργησε τον τελευταίο επιτόπου έλεγχο,

- ένας εμπειρογνώμονας του κράτους μέλους που έλαβε μέρος στον τελευταίο επιτόπου έλεγχο,

- ένας εμπειρογνώμονας του κράτους μέλους στο έδαφος του οποίου η Επιτροπή θα διενεργήσει προσεχή έλεγχο.

Η σύνθεση της επιτροπής κατά τον πρώτο έλεγχο αποφασίζεται από την Επιτροπή.

Άρθρο 3

1. Οι έλεγχοι πραγματοποιούνται στα σφαγεία, στις αγορές κρέατος, στα κέντρα καταγραφής και τις υπηρεσίες, κεντρικές ή περιφερειακές, οι οποίες είναι αρμόδιες για την εφαρμογή των διατάξεων που αναφέρονται στο άρθρο 1.

2. Οι επιτόπου έλεγχοι διενεργούνται τουλάχιστον μία φορά το έτος σε κάθε κράτος μέλος και μπορούν, σε περίπτωση ανάγκης, να συνοδεύονται από συμπληρωματικές αποστολές. Για το σκοπό αυτό καταρτίζεται το πρόγραμμα των επισκέψεων από την Επιτροπή κατόπιν συνεννοήσεως με το κράτος μέλος. Στους ελέγχους αυτούς συμμετέχουν υπάλληλοι του κράτους μέλους στο οποίο θα πραγματοποιηθεί η επίσκεψη.

3. Κάθε κράτος μέλος διοργανώνει την ή τις επισκέψεις που πραγματοποιούνται στο έδαφός του με βάση τα αιτήματα που διατυπώνει. Για το σκοπό αυτό το κράτος μέλος, τριάντα μέρες πριν από τον έλεγχο, διαβιβάζει λεπτομερές πρόγραμμα των επισκέψεων που πρόκειται να πραγματοποιηθούν, στην Επιτροπή, η οποία μπορεί να ζητήσει την τροποποίηση του προγράμματος.

4. Η Επιτροπή ενημερώνει, το αργότερο τρεις εβδομάδες πριν από κάθε αποστολή, τα κράτη μέλη σχετικά με το πρόγραμμα και την διεξαγωγή του.

Άρθρο 4

1. Στο τέλος κάθε αποστολής τα μέλη της επιτροπής και οι υπάλληλοι του κράτους μέλους στο οποίο έγινε η επίσκεψη, συγκεντρώνονται για να εκτιμήσουν τα αποτελέσματά της. Τα μέλη της επιτροπής συνάγουν επιτόπου τα συμπεράσματα για την αποστολή όσον αφορά τα σημεία που αναφέρονται στο άρθρο 1.

2. Ο πρόεδρος της επιτροπής καταρτίζει έκθεση που αναφέρεται στους ελέγχους που πραγματοποιήθηκαν και περιέχει τα συμπεράσματα που αναφέρονται στην παράγραφο 1. Η έκθεση αυτή αποστέλλεται στην Επιτροπή και σε όλα τα κράτη μέλη το συντομότερο δυνατό και οπωσδήποτε μέσα σε τριάντα ημέρες μετά το τέλος της αποστολής.

Άρθρο 5

Η Επιτροπή αναλαμβάνει τα έξοδα ταξιδιού και διαμονής των μελών της επιτροπής σύμφωνα με τις διατάξεις που εφαρμόζονται για την επιστροφή των εξόδων ταξιδιού και παραμονής των προσώπων που είναι ξένα προς την Επιτροπή και καλούνται από αυτήν ως εμπειρογνώμονες.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 7 Σεπτεμβρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 123 της 7. 5. 1981, σ. 3.